ΓΡΑΠΤΗ ΕΡΩΤΗΣΗ E-1068/96 υποβολή: Richard Howitt (PSE) προς την Επιτροπή (13 Μαΐου 1996)

Θέμα: Παράταση της άδειας υπόγειας εναπόθεσης αποβλήτων στο Aveley, Thurrock

Υπάρχει κάποια Οδηγία που θα μπορούσε η Επιτροπή να εφαρμόσει για να οδηγήσει την Βρετανική κυβέρνηση ενώπιον του Δικαστηρίου των Ευρωπαϊκών Κοινοτήτων για παράβαση του κοινοτικού νόμου σχετικά με την περίπτωση της παράτασης της αδείας για υπόγεια εναπόθεση αποβλήτων, αντίθετα με προηγούμενες διαβεβαιώσεις της Βρετανικής κυβέρνησης και χωρίς την διεξαγωγή δημόσιας έρευνας, με αποτέλεσμα την δημιουργία εξαιρετικά βλαβερών επιπτώσεων στο περιβάλλον; Θα μπορούσε η Επιτροπή να αναφέρει τις Οδηγίες και τους αρμόδιους ανώτατους υπαλλήλους της Επιτροπής στους οποίους θα μπορούσε να απευθυνθεί κάποιος για το θέμα αυτό;

Κοινή Απάντηση της κας Bjerregaard εξ ονόματος της Επιτροπής στις γραπτές ερωτήσεις E-1068/96, E-1069/96 και E-1070/96 (4 Ιουλίου 1996)

1. Η οδηγία 85/337/ΕΟΚ του Συμβουλίου για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον ((ΕΕ αριθ. L 175 της 5.7.1985. )), επιβάλλει την εκπόνηση μελέτης περιβαλλοντικών επιπτώσεων πριν χορηγηθεί άδεια κατασκευής για ορισμένους τύπους έργων. Οι χώροι υγειονομικής ταφής τοξικών και επικίνδυνων αποβλήτων περιλαμβάνονται στο παράρτημα Ι της οδηγίας 85/337/ΕΟΚ. Αυτό σημαίνει ότι απαιτείται πάντοτε μελέτη περιβαλλοντικών επιπτώσεων, πριν από τη χορήγηση άδειας εγκατάστασης τέτοιων χώρων υγειονομικής ταφής. Οι χώροι υγειονομικής ταφής αποβλήτων άλλων τύπων περιλαμβάνονται στο παράρτημα ΙΙ της ίδιας οδηγίας. Αυτό σημαίνει ότι απαιτείται μελέτη περιβαλλοντικών επιπτώσεων, μόνον εφόσον το κράτος μέλος κρίνει ότι ο εκάστοτε χώρος υγειονομικής ταφής ενδέχεται να έχει σημαντικές επιπτώσεις στο περιβάλλον.

Στις περιπτώσεις όπου, δυνάμει της οδηγίας 85/337/ΕΟΚ, απαιτείται εκτίμηση των περιβαλλοντικών επιπτώσεων, πρέπει να ζητείται η γνώμη των άμεσα ενδιαφερομένων και των αρμοδίων για το περιβάλλον αρχών. Η διαδικασία διαβουλεύσεων με τους ενδιαφερόμενους - με υποβολή παρατηρήσεων εγγράφως ή με δημόσια έρευνα - επαφίεται στη διακριτική ευχέρεια των κρατών μελών. Η άδεια κατασκευής χορηγείται από την αρμόδια για τις αποφάσεις αρχή, η οποία όμως, όταν αποφασίζει, οφείλει να λαμβάνει υπόψη τα αποτελέσματα της εκτίμησης.

2. Δεδομένου ότι το Κοινοβούλιο απέρριψε, στις 22 Μαΐου 1996, την κοινή θέση (ΕΚ) αριθ. 4/96 του Συμβουλίου επί της προτάσεως οδηγίας του Συμβουλίου για την υγειονομική ταφή των στερεών αποβλήτων ((ΕΕ αριθ. C 59 της 28.2.1996. )), δεν υπάρχει προς το παρόν ειδική οδηγία.

Το άρθρο 4, ωστόσο, της οδηγίας 75/442/ΕΟΚ περί των στερεών αποβλήτων, όπως τροποποιήθηκε από την οδηγία 91/156/ΕΟΚ ((ΕΕ αριθ. L 78 της 26.3.1991. )), ορίζει ότι «Τα κράτη μέλη λαμβάνουν τα αναγκαία μέτρα για να εξασφαλίοουν ότι η διάθεση ή η αξιοποίηση των αποβλήτων θα πραγματοποιείται χωρίς να τίθεται σε κίνδυνο η υγεία του ανθρώπου και χωρίς να χρησιμοποιούνται διαδικασίες ή μέθοδοι που ενδέχεται να βλάψουν το περιβάλλον, ιδίως δε:

- χωρίς να δημιουργείται κίνδυνος για το νερό, τον αέρα ή το έδαφος ούτε για την πανίδα και τη χλωρίδα,

- χωρίς να προκαλούνται ενοχλήσεις από το θόρυβο ή τις οσμές,

- χωρίς να βλάπτονται οι τοποθεσίες και τα τοπία που παρουσιάζουν ιδιαίτερο ενδιαφέρον.

Τα κράτη μέλη λαμβάνουν εξάλλου τα αναγκαία μέτρα για την απαγόρευση της εγκατάλειψης, της απόρριψης ή της ανεξέλεγκτης διάθεσης των αποβλήτων.».